Suomen ensimmäinen seksinukkebordelli avautuu Helsinkiin 15. marraskuuta. Iltalehti pääsi tutustumaan paikkaan etukäteen.

Videolta näet, miltä seksinukkebordellissa näyttää. Toimittaja: Emmi Oksanen, video: Anna Jousilahti

Helsingin Kannelmäen ostoskeskuksen takana on rakennus, josta löytyy Suomen ensimmäinen seksinukkebordelli Unique Dolls. Paikka avaa ovensa 15. marraskuuta. Seksinukkebordellissa asiakkaita odottavat seksinuket Jennifer, Candy, Crystal ja Nicky. Kaikilla nukeilla on oma huone, jossa on vuodesohva, matto, naulakko, lattiavalaisin, pieni pöytä, musiikkisoitin ja suuri taulutelevisio.

Toistaiseksi taulutelevision näytöllä näkyvät yrityksen nettisivut, mutta myöhemmin ehkä pornoelokuvat. Pöydällä on liukuvoidetta, kondomeja ja puhdistuspyyhkeitä. Hämärältä käytävältä huoneeseen on varmasti mahdollista pujahtaa melko anonyymisti.

Antti Kurhisen suosikki Unique Dollsin nukeista on Candy. - Candylla on naisellisin vartalo, Kurhinen perustelee. Anna Jousilahti

”Joidenkin ihmisten on vaikea tutustua toisiin ihmisiin”

Paikan omistaja on venäläinen yrittäjä, joka toivottaa toimittajan ja valokuvaajan tervetulleeksi, mutta ei halua esiintyä julkisuudessa. Paikan isäntänä esiintyy tosi-tv-tähti ja vaginahierojaksi tituleerattu Antti Kurhinen. Kurhisen on tarkoitus olla bordellissa paikalla kerran viikossa. Muulloin paikalla on muuta henkilökuntaa. Kurhinen myös tulkkaa toimittajan kysymykset omistajalle sujuvalla venäjällä.

Mihin Suomessa tarvitaan seksinukkebordellia?

– Joidenkin ihmisten on vaikea tutustua toisiin ihmisiin. Syynä voi olla huono itsetunto tai pelko siitä, että on ruma. Kaikki ihmiset eivät ehkä pysty toteuttamaan omia fantasioitaan omassa elämässään, Kurhinen sanoo.

Bordelli on suunnattu kaikille.

– Paikka on sinkkumiehille ja varatuille miehille, jotka eivät saa seksiä kotona. He voivat tulla tänne, eikä se ole pettämistä. Seksinuket voivat ehkäistä myös ihmiskauppaa ja prostituutiota, Kurhinen kertoo.

”Jos miesnukeille on kysyntää, harkitsemme niitä”

Kaikki Unique Dollsin seksinuket ovat toistaiseksi naisnukkeja. Omistaja arvioi, että naisnukeille on kysyntää huomattavasti enemmän kuin miesnukeille.

– Jos miesnukeille alkaa olla paljon kysyntää, harkitsemme niiden hankintaa. Niitä valmistetaan kuitenkin vähemmän, Kurhinen sanoo.

Omistaja ja Kurhinen arvioivat, ettei olisi sopivaa, jos samassa paikassa olisi nais- ja miesnukkeja ja mies- ja naisasiakkaita.

– Se voisi olla jopa vaarallista.

Omistaja ja Kurhinen arvioivat, että nuket saattaisivat jäädä silloin paitsioon.

36 kiloa ja 167 senttiä silikonia ja naisen piirteitä

Kaikki Unique Dollsin nuket on valmistettu silikonista. Silikonin alla nukeilla on rautaluuranko. Yritys on ostanut nuket tehtailta Saksasta ja Kiinasta. Kallein nukke on maksanut 4 500 euroa ja halvin 2 300 euroa. Nuket painavat 36–42 kiloa ja ovat 167–171 senttiä pitkiä. Niiden iho on pehmeä ja hieman pullataikinamainen koskea. Kaikki nuket ovat hyvin hoikkia ja isorintaisia. Niillä on naisen sukuelimet.

Ensiliikuttelulla nuken nostaminen ja asennon vaihtaminen tuntuu vaikealta, mutta omistaja vakuuttaa, että nukkea oppii käsittelemään nopeasti. Huoneisiin on tulossa lämpöpuhaltimet, jotta huoneissa ei tulisi kylmä. Materiaalina silikoni varastoi lämpöä.

Jokaiselle nukelle on 15 eri asua ja työntekijät vaihtavat asun uuteen aina yhden asiakkaan käynnin jälkeen. Asuissa on sihteeriasu, hoitaja-asu ja esimerkiksi läpinäkyvä musta yömekko. Nukeissa ei ole moottoreita, eivätkä ne osaa siis tehdä mitään.

Tunti maksaa sata euroa

Tunti seksinuken kanssa maksaa sata euroa. Bordellin on tarkoitus olla auki maanantaista torstaihin kello 12–24 ja perjantaisin ja lauantaisin kahteen yöllä. Omistaja ei näe, että toiminnasta olisi haittaa lähialueen asukkaille.

– Samassa rakennuksessa ei asu kukaan, oven yläpuolelle tulee vain Unique Dolls -kyltti, eikä tämä aiheuta suurta autoliikennettä tai muutakaan suurta liikennettä alueelle, Kurhinen tulkkaa.

Paikalla voikin olla vain neljä asiakasta kerrallaan. Paikka on kuulemma tarkoituksella syrjässä kantakaupungista, jottei se herättäisi paljon huomiota.

Candy on Unique Dollsin kallein seksinukke. Anna Jousilahti

Tunnin pesu ja siivous käynnin jälkeen

Jokaisen asiakkaan käynnin jälkeen nuket pestään ja koko huone siivotaan ja desinfioidaan. Bordellin sääntöjen mukaan yhdynnässä nuken kanssa pitää käyttää talon tarjoamia kondomeja.

– Hygienia on meille kaikkein tärkeintä. Siivoojat puhdistavat nuket perusteellisesti seksinukkejen puhdistukseen tarkoitetulla aineella vuokrauksen jälkeen, vaihtavat nuken vaatteet ja peruukin ja desinfioivat koko huoneen. Siivous kestää tunnin. Ei ole mahdollista, että mikään bakteeri välittyisi nukesta tai huoneesta seuraavalle asiakkaalle, Kurhinen vakuuttaa.

Jos jokaista vuokraustuntia seuraa tunnin siivous, voiko toiminta kannattaa?

– Toivottavasti. Uskomme, että Suomessa on paljon ihmisiä, joilla on erilaisia fetissejä, Kurhinen sanoo.

”Pointti on auttaa ihmisiä”

Liikevoitto on kuulemma kuitenkin toissijaista, sillä omistajalla on menestyvä bisnes rakennusalalla.

– Pointti ei ole tienata, vaan auttaa ihmisiä, joilla on seksuaalisia fantasioita, mutta jotka eivät pääse toteuttamaan niitä, Kurhinen tulkkaa.

Omistajan tai Kurhisen mielestä seksinukessa ei ole mitään eettisesti arveluttavaa. He eivät näe, että seksinukke antaisi asiakkaille väärän kuvan seksistä.

– Tämä ei liity prostituutioon tai ihmiskauppaan. Maailma muuttuu ja robotisaatio etenee joka tapauksessa.

Ulkomailla seksinukkebordelleja on ainakin Espanjassa, Venäjällä, Ranskassa, Saksassa, Tanskassa, Englannissa, Itävallassa, Kanadassa ja Japanissa. Seksinukkejen suosio vaikuttaa olevan suurinta Japanissa. Japanilaiset kehittävät myös seksirobotteja.